ตลท.จัดทัพใหม่ตั้งรอง‘เกศรา’หึ่ง!สมองไหล
ตลาดหลักทรัพย์ฯ ปรับโครงสร้างองค์กรใหม่ เสริมทีมบริหารแกร่ง ตั้ง &#8220;เกศรา&#8221; เป็นรองผู้จัดการ เจอปัญหาสมองไหล
21 ธ.ค. 2555

ตลาดหลักทรัพย์ฯ ปรับโครงสร้างองค์กรใหม่ เสริมทีมบริหารแกร่ง ตั้ง “เกศรา” เป็นรองผู้จัดการ เจอปัญหาสมองไหล
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า คณะกรรมการตลาดหลักทรัพย์ฯ มีมติอนุมัติการปรับโครงสร้างองค์กรใหม่ โดยเน้นการจัดกลุ่มงานและมอบหมายหน้าที่แก่ผู้บริหารระดับสูง เพื่อให้เกิดความต่อเนื่องและผลักดันการทำงานตามแผนกลยุทธ์ที่มุ่งสานโอกาสทางการเงินให้แก่ผู้ลงทุนและธุรกิจ
“ตลาดหลักทรัพย์ฯ มีบุคลากรที่พร้อมสำหรับตำแหน่งที่มีความสำคัญ ปีนี้มีผู้บริหารเกษียณอายุและครบอายุสัญญาบอร์ดจึงได้แต่งตั้งนางเกศรา มัญชุศรี ผู้ช่วยผู้จัดการ กลุ่มงานพัฒนาธุรกิจและผลิตภัณฑ์เป็นรองผู้จัดการ สายงานการตลาด นับเป็นการเลื่อนตำแหน่งภายในองค์กร” นายจรัมพร กล่าว
แหล่งข่าวจากตลาดหลักทรัพย์ฯ เปิดเผยว่า ในปีนี้ตลาดหลักทรัพย์เผชิญปัญหาสมองไหลของพนักงานระดับกลางและระดับสูง จากการดึงตัวของบริษัทจดทะเบียนและโบรกเกอร์ โดยให้ผลตอบแทนที่สูงมาก
“พนักงานที่ลาออกไปคิดเป็นเปอร์เซ็นต์แล้วไม่มากนัก แต่ถือว่าเยอะกว่าที่ผ่านมา ซึ่งมักจะทำงานที่ตลาดหลักทรัพย์ฯ นาน แต่ตอนนี้ได้รับผลตอบแทนน้อยเมื่อเทียบกับที่อื่นก็ต้องไป” แหล่งข่าวเปิดเผย
ล่าสุดนายศรกวี ปูรณโชติ ผู้ช่วยผู้จัดการ ได้ยื่นใบลาออกเพื่อไปทำงานที่บริษัทพัฒนาอสังหาริมทรัพย์แห่งหนึ่ง ขณะเดียวกัน นายวิรไท สันติประภพ รองผู้จัดการสายงานพัฒนาและวางแผนกลยุทธ์องค์กร ก็ขอไม่ต่อสัญญาที่จะครบในปลายเดือน ม.ค. 2556